દિવસની સૌથી વન-સાઇડેડ રહેવાની અપેક્ષાવાળી આ મૅચમાં એક મોટો અપસેટ સર્જાતો રહી ગયો હતો. રોમાંચભરી આ મૅચમાં બ્રહ્મક્ષત્રિયે ટૉસ જીતીને પ્રથમ બૅટિંગનો નિર્ણય કર્યો હતો, પરંતુ પ્રથમ ઓવરમાં જ ઓપનર ચિરાગ પડિયા કપોળના ભાર્ગવ મેહતાના બૉલમાં બોલ્ડ થતાં ખરાબ શરૂઆત થઈ હતી. ત્યાર બાદ બ્રહ્મક્ષત્રિયના હિરેન નર્મિલ (૨૧) અને જતીન પડિયા (૧૦)એ થોડો સમય જવાબદારીપૂવર્‍ક પિચ પર ટકી રહીને સ્કોરમાં વધારો કર્યો હતો, પરંતુ એ જોડી આઉટ થયા બાદ મોટા ભાગના બૅટ્સમેનો રન લેવાની ઉતાવળમાં રનઆઉટ થયા હતા. કપોળ ટીમની ચુસ્ત બોલિંગ સામે પછીની પાંચ ઓવરમાં બ્રહ્મક્ષત્રિયની ટીમે ૭ વિકેટો ગુમાવી હતી, જેમાં ચાર ખેલાડીઓ રનઆઉટ થયા હતા અને એમાં માત્ર ૨૭ રન બન્યા હતા. બ્રહ્મક્ષત્રિયે કપોળ જેવી મજબૂત ટીમને ૧૦ ઓવરના અંતે ૯ વિકેટે ૮૧ રન કરીને આસાન ટાર્ગેટ આપ્યો હતો.